
KATHERINE GARBERA

FANGET I SIN EGEN FELLE

Oversatt av Jeanita Edholm

Miniserie: Bryllup i paradis


Krystallklare hav, hvite sandstrender og to som drømmer om å si ja. Kan det bli mer romantisk? Dette er del tre i miniserien Bryllup i paradis.

Kjære leser!

Jeg er både spent og litt trist nå som jeg gir deg den siste boken i miniserien Bryllup i paradis. Jeg har likt alt Bisset- og Williams-familien har vært med på, og håper du har det også. Men det er selvfølgelig ikke over enda!

Dare er en av favorittkarakterene mine noensinne: Han er litt som meg i det at han er det eldste barnet. Han er fredsmekleren, men har fortsatt den samme lidenskapen som de andre. Det er bare det at han alltid prøver å fremstå ordentlig, noe som er ganske så vellykket helt til Melody dukker opp på bryllupsfesten til kusinen hans.

Melody er meg i tjueårene. Jeg følte meg uovervinnelig. Men noen ganger tråkket jeg feil, og hvem gjør vel ikke det? Hun er så ung og ivrig etter å bevise at hun kan. Hun tar en sjanse og forventer ikke at hun faktisk kommer til å like Dare, eller ende opp i sengen hans.

Og det siste Dare ønsker nå, er enda en skandale!

Kos deg med lesingen!

Katherine Garbera


Til Charlotte og David Smith.

Jeg ville ikke vært den jeg er i dag uten foreldrene mine.

De har lært meg pågangsmot, selvironi, selvstendighet og godhet.

Jeg elsker dere høyere enn ord kan beskrive, mamma og pappa.

«Der tok jeg deg på fersken.»

Melody Conner hevet et øyenbryn mot den høye, mørke, kjekke mannen som hadde lagt en hånd på armen hennes og lent seg frem for å blokkere sikten til resten av bryllupsfesten til Osborn-Williams.

DJ-en gjorde en god jobb med å underholde alle sammen mens de ventet på at bruden og brudgommen skulle ankomme.

«Det gjorde du, men hva er det du tror jeg har gjort?» spurte hun.

«Du er en ubuden gjest. Kommer du fra en tabloidavis?»

«Nei.»

«Er du en annen type journalist?»

«Nei igjen. Så hva skjer nå?»

Hun hadde sneket seg inn på bryllupsfesten i håp om å møte denne mannen. Dare Bisset. Den eldste sønnen til August Bisset, og brudens fetter. Han var også senator og leder for komiteen som jobbet med et farmasøytisk lovforslag som skulle gjøre reseptbelagte medisiner rimeligere.

Og det var det som var grunnen til at Melody befant seg i dette eksklusive Nantucket-bryllupet. Hun hadde nettopp blitt ansatt som assisterende prosjektleder av Johnny Rosemond, en prominent advokat som vanligvis jobbet med farmasøytisk lobbyvirksomhet, og som nå jobbet for å hindre et lovforslag som skulle opp til høring hos komiteen senator Bisset var leder for. Johnny hadde bedt henne om å hjelpe til med å lede teamet av praktikanter mens de gjorde undersøkelser og forberedte argumenter til saken, og hun tenkte det var en god idé å møte styrelederen og finne ut hvem Darien Bisset egentlig var.

Hun hadde vært på ferie med foreldrene og tvillingbroren i huset de eide i Martha’s Vineyard, og det virket skjebnebestemt at bryllupet skulle arrangeres så nærme. Men senatoren hadde lagt merke til henne i samme øyeblikk som hun kom inn på festen.

«Det spørs hva som er grunnen til at du er her. Er du sikker på at du ikke er fra pressen?»

«Herregud, nei, det er jeg helt klart ikke.»

Han lo. «Det taler i din favør. Er du fan av Toby Osborn?»

«Ser jeg ut som om jeg er i femtiårene?» spurte hun ertende. Moren var stor fan av Toby Osborn, og det var faktisk hun som hadde påpekt at bryllupet var så nærme.

«Helt klart ikke», sa han.

«Så …?»

«Så?»

Hun var ikke sikker på om han allerede visste hvem som skulle legge frem saken for ham i DC på tirsdag, eller om han bare fisket. Å få tak i informasjon var hele grunnen til at hun var her, og hun kom ikke til å avsløre det med mindre han fant det ut på egen hånd.

«Slutt å tulle. Hvorfor er du her? Adler og Nick har hatt nok overraskelser denne helgen. De har endelig blitt smidd i hymens lenker, og jeg kommer ikke til å la noen ødelegge denne festen.»

Melody hadde så klart sett nyhetene om brudgommen Nick Williams. Bryllupet hadde avslørt at han var August Bissets sønn, noe som var ganske ironisk med tanke på at han hadde blitt oppdratt av Augusts erkerival. Og som om ikke det var nok, hadde det vist seg at Dares bror Logan var Nicks hemmelige tvilling, noe som gjorde at de to fiendene var knyttet sammen av blodsbånd. Hun kunne ikke forestille seg hvordan det hadde vært for Adler Osborn, sosietetsyndling og stjernen i årets bryllup.

«Jeg var bare nysgjerrig. Jeg bor på hotellet og kjæresten min gadd ikke å bli med, så jeg var alene på rommet. Jeg hørte musikken og bestemte meg for å snike meg inn og ha det litt moro. Hadde et håp om å kunne redde litt av Nantucket-helgen min.»

Han kikket på henne, blikket var fast.

«Hva må jeg gjøre for å overbevise deg?»

«Bli med og ta en drink mens vi venter på brudeparet?»

«Jeg er ikke sikker på om du har gode intensjoner.»

«Det har jeg ikke, jeg er fortatt ikke hundre prosent sikker på at jeg tror deg», innrømte han med et glis som fikk det til å sitre i ryggraden.

«Så du skal holde et øye med meg?»

«Nettopp. Hold dine venner nær, og dine fiender enda nærmere, er mitt motto.»

«Har du mange fiender?»

«Flere enn jeg skulle ønske», sa han og viste vei til baren ved dansegulvet. «Har du lyst til å prøve en pardrink?»

«Hva er det?» spurte hun og kikket rundt de brede skuldrene hans for å lese på krittavlen i baren hvor alle drinkene var beskrevet.

Osborn-Williams-drinken var en whisky- og bjørnebærblanding. Den hørtes interessant ut, men whisky gikk rett til hodet på henne på samme måte som tequila gjorde på andre. Og siden hun var på jobb, tenkte hun at det å flørte og ende opp naken ikke var en god idé.

«Jeg tror jeg tar champagne, takk.»

«God idé. Gi oss to», sa Dare til bartenderen.

Han nølte da de begge hadde fått drinkene sine. «Jeg antar at du ikke har fått en sitteplass?»

«Nei, jeg hadde tenkt å vente og se om det var noen ledige stoler.»

«Kom og sitt ved bordet sammen med familien min, så kan jeg holde et øye med deg. Jeg tror det er plass der. Jeg skulle egentlig ha med en date, men hun ble nødt til å avlyse i siste liten.»

«Litt som meg», sa hun og spilte rollen hun hadde gitt seg selv.

«Ja, men Cami er ikke kjæresten min. Bare når jeg er mellom …»

Melody lo da han avbrøt setningen. Hun visste allerede at den trettiåtte år gamle senatoren var en playboy med rykte på seg for å date formfulle, intelligente kvinner. Det gjennomsnittlige forholdet hans varte i tre måneder. Hun hadde gjort grundig forarbeid i et forsøk på å lage en profil på ham for teamet, slik at de kunne møte ham på best mulig måte.

Men han var enda mer livlig i levende live. Hun hadde visst at han hadde mørkt hår og lyseblå øyne, men i virkeligheten var de nesten som kvikksølv og skiftet hele tiden mellom blå og grå avhengig av lyset. Smilet var bredt og vennlig og fikk hjertet hennes til å dunke raskere.

Det var mer ved Dare Bisset enn hun hadde innsett. Og det var kun det at hun hatet å tape og at hun ønsket å imponere den nye sjefen, som gjorde at hun kjempet mot tiltrekningen.

Det kom ikke på tale å la hormonene styre og gjøre noe som kunne ødelegge alt det harde arbeidet hun hadde lagt ned. Melody var ung og hadde hele karrieren foran seg, og han var bare en fyr. En heit, sexy mann hun var nødt til å forstå slik at hun kunne vinne over ham når de var tilbake i DC.

Hun bare håpet hun klarte å huske det.

Han løftet glasset mot henne.

«For ubudne gjester.»

«For dørvakter.»

Han kastet hodet bakover og lo, noe som vekket til live alle sommerfuglene i magen hennes.

*

«Så, hva heter du?» spurte han. Han likte henne. Hun var morsom, og han trodde ikke hun var her for å skape trøbbel. Men han kom heller ikke til å ta noen sjanser. For hver dag de hadde vært på Nantucket, hadde det dukket opp en ny stygg overraskelse, og han ønsket at kusinen skulle få minst én skandalefri dag.

«Melody.»

«Det var et fint navn. Jeg heter Dare.»

«Bare Dare?»

«Du vet hvem jeg her. Hva med deg, har du ikke et etternavn?»

«Du vet ikke hvem jeg er, gjør du vel? Jeg tenkte det ville gjøre meg enda mer mystisk.»

«Det gjør det.» Han likte tanken på å holde ting ukomplisert. «Men det gjør meg også litt mistenksom. Familien min trenger virkelig ikke flere problemer denne helgen, så jeg spør igjen, hvorfor er du her?»

Han var i humør til å senke garden og ha det morsomt, og akkurat nå var Melody den eneste som kunne true det. Navnet passet henne. Hun var søt, smart og heit.

«Det er umulig for meg å bevise at jeg snakker sant. Jeg satt alene på rommet og syntes synd på meg selv og min dårlige dømmekraft når det gjelder menn, så hørte jeg musikken og tenkte at det ville være hyggelig å drikke og danse litt og glemme alt annet.»

Dare så granskende på henne på utkikk etter tegn på at hun løy.

«Jeg godtar den forklaringen. Foreløpig.»

«Jeg antar at ryktene om at du er en tøff forhandler faktisk stemmer.»

«Jeg har møtt på litt utfordringer takket være mediedekningen om jobben min», sa han. Han hadde ikke vært den senatoren som opprinnelig ble bedt om å lede komiteen, men da et av de andre medlemmene hadde blitt innblandet i en underslagsskandale, hadde han blitt inkludert. Men det var det siste han ønsket å tenke på i kveld. «Hva driver du med?»

«Jeg jobber for en tenketank i DC. Det er faktisk den første jobben min etter at jeg fullførte jusutdanningen.»

«Den første jobben? En tenketank? Imponerende. Jeg var praktikant hos Bisset Industries i min første jobb.»

«Er faren din så utfordrende å jobbe for som ryktene sier?»

«Ja, Dare, er han det?»

Dare kikket over skulderen og så foreldrene. Faren var en eldre utgave av ham, med salt- og pepperfarget hår. Moren var nydelig og så fortsatt ut som om hun var et tiår yngre enn hun faktisk var. Hun hadde langt blondt hår som var satt opp i en elegant frisyre. Og selv om hun var brudens tante, hadde hun rollen som brudens mor, for hun hadde praktisk talt oppdratt Adler når hun ikke hadde vært hos faren sin. Morens eneste søster døde da Adler var baby.

«Ja, det er han», sa Dare og kysset moren på kinnet. «Men han har helt klart ikke noe imot det ryktet. Mamma og pappa, dette er Melody. Melody, dette er foreldrene mine, August og Juliette Bisset.»

«Det er hyggelig å møte dere», sa Melody og rakte ut hånden.

«Er du en venn av Nick eller Adler?» spurte moren.

Dare kikket på Melody som så ut som om hun vurderte hva hun skulle si, og så la han hånden mot korsryggen hennes. «Hun er her med meg, mamma. Hun er fra DC.»

«Å, unnskyld, det fikk jeg ikke med meg. Det er så hyggelig å møte deg», sa moren og flyttet raskt samtalen videre ved å spørre om hva Melody hadde syntes om bryllupsseremonien.

«Jeg ser at broren min nettopp kom, og jeg må snakke med ham om noen endringer i styret», sa August og kysset Juliette på kinnet før han møtte Dares blikk. «Unnskyld meg, gutten min. Det var hyggelig å møte deg, Melody, og jeg gleder meg til å bli bedre kjent med deg.»

Faren gikk, og litt senere ble moren tilkalt for å ordne opp i en situasjon med cateringfirmaet. Dare snudde seg tilbake mot Melody.

Hun hadde langt blondt hår som så ut som om det var stripet og som passet fint til den solbrune huden. Ansiktet var hjerteformet og leppene fyldige. Han visste bedre enn å la blikket dvele ved dem, selv om det var utfordrende å ikke gjøre det. Han hadde alltid vært påpasselig i de tidligere forholdene sine, men følte seg påvirket etter å ha sett brødrene bryte ut av sine vante roller og gripe etter det de ønsket. Melody var en fristelse, og det var en del av ham som lurte på hvordan det ville være å kysse den rappkjeftede munnen hennes.

«Wow, foreldrene dine er så gode til å mingle», sa hun etter en liten stund.

«Hva mener du med det?»

«Jeg har jo lest artiklene om det som har skjedd i familien din. Om foreldrene mine hadde vært i samme situasjon, ville moren min ha vært avvisende mot faren min, og sikkert ha slått ham i magen med albuen om han hadde prøvd å røre eller kysse henne.»

Dare måtte le. «Jeg skjønner hvor du har den skarpe tungen din fra.»

«Det stemmer, jeg er akkurat som henne. Jeg hater sånne bedrag.»

«Er det en type du liker?»

«Noen ganger er man nødt til å oppføre seg på en viss måte for å oppnå det man ønsker. Du vet sikkert mer om det enn de fleste. Moren min tolererer for eksempel ikke at jeg og broren min konkurrerer med hverandre, så vi må være mer subtile når vi gjør det.»

«Konkurrerer dere mye?» Det hun sa om broren minnet ham om forholdet han hadde til sine egne søsken.

«Hele tiden. Hvis familien vår hadde hatt et motto, ville det vært ’vinneren tar alt og andre plass er første taper’.»

«Det er brutalt.»

«Det er realistisk. Faren min sier alltid at det er bedre å ha forventningene avklart fra starten av et forhold. Jeg liker å vinne, og jeg kommer ikke til å unnskylde det.»

August var åpenbart ganske lik faren hennes, og det var tross alt en grunn til at Dare hadde valgt å gå inn i politikken istedenfor å følge faren i familiebedriften. Politikken var helt klart den enkleste veien av de to, for den innebar at han ikke var nødt til å følge Augusts regler og leve i hans skygge. Dare hadde aldri vært en som trivdes med det.

«Helt enig.» DJ-en ba alle om å finne plassene sine, og Dare var ikke overrasket over å se Melodys navn på bordkortet ved siden av hans. Moren var grundig når det gjaldt sånt, og det gjorde det mer legitimt at Melody var sammen med ham, noe som ikke burde bety noe, men som gjorde det.

«Hvordan ble du kjent med broren min?»

«Hvilken Bisset er du?»

Mannen lo og ristet på hodet. «Zac, America’s Cup kaptein og lagleder. Daten til Iris Collins, forloveren.»

Han så ut som en friluftsmann, kjekk, men ikke like kjekk som Dare.

«For å svare på spørsmålet ditt så møtte jeg broren din på dette hotellet», sa hun og blunket til Dare. «Han klarte ikke å motstå meg.»

«Det høres mistenkelig ut», sa han og prøvde åpenbart å erte broren.

Det var ganske morsomt å være sammen med Dare ved familiebordet, og hun moret seg mer enn hun hadde gjort på lenge. Hun jobbet hardt for å nå toppen, og en del av hjernen advarte henne mot å senke garden. Men etter hvert som kvelden skred frem, hadde det ikke virket så farlig.

«Jeg var ikke nødt til å bestikke henne, Zac, om det er det du prøver å finne ut av. Gamle Zac her fikk betalt for å være …»

«Vi har nettopp ordnet opp i det der», avbrøt Zac ham. «Jeg tror ikke Iris ville likt om det ble dratt opp igjen, og jeg er villig til å gjøre hva enn som kreves for at hun skal være fornøyd.»

Melody hadde lest sladderen om Zac og Iris Collins. Iris var en kjent influenser som hadde sitt eget livsstilsprogram på TV. Kjæresten hadde visstnok dumpet henne bare noen dager før Adlers bryllup, og Iris hadde leid inn Zac til rollen som kjæreste. Så hadde de falt for hverandre.

Dare holdt hendene avvæpnende i været. «Dekk, gutt. Jeg mente ikke noe med det, det eneste jeg mente, var at det ikke er noe utenom det vanlige mellom meg og Melody.»

«Fortell meg mer om hva du driver med, Zac», sa hun og endret tema.

«Som sagt er jeg kaptein på America’s Cup-laget, og mens jeg er her i New England, prøver jeg å innhente kapital til mitt eget lag.»

«Det er interessant.»

«Som betyr kjedelig, ikke sant?»

«Som betyr at jeg ikke kan så mye om sånt. Da jeg gikk på universitetet, datet jeg en fyr som rodde.»

«Å? Hvor studerte du? Jeg rodde også på universitetet», sa Zac.

«Georgetown.»

«De har et godt lag.» Det så ut som om han hadde lyst til å spørre henne mer om roing, men en vakker blond brudepike kom bort og hvisket ham i øret, og han snudde seg bort.

«Iris?» spurte hun Dare.

«Ja. Hun er altfor god for broren min», sa Dare høyt da Iris gikk tilbake til hovedbordet.

Zac viste ham fingeren og reiste seg. «Jeg må danse med Iris.»

Flere av de andre menneskene rundt bordet reiste seg, inkludert Juliette, som snudde seg mot Zac.

«Det gjelder dere også. Adler ønsker en familiedans etter den første dansen.»

«Vi kommer», sa Dare.

Melody svelget tungt ved tanken på å bli inkludert i dette. Hun hadde en følelse av at Dare ikke kom til å klare å tilgi sviket, og i et lite øyeblikk lurte hun på om hun bare skulle unnskylde seg og forlate ballsalen.

«Jeg hadde egentlig planlagt en John Travolta-lignende Saturday Night Fever-dans, men nå som du er her, trenger jeg ikke å danse alene.»

Hun kunne ikke gå. Det var noe i tonefallet som gjorde ham mer menneskelig.

Toby Osborn gikk opp på scenen sammen med trommeslageren og bassisten sin. Toby hadde den akustiske gitaren med seg, og Melody innså at han skulle opptre. Moren ville ha elsket å se det.

«Tror du jeg kan filme dette og sende det til moren min? Eller er det upassende?»

«Du kan filme det til moren din. Kom igjen, la oss gå nærmere. Jeg tror han skal fremføre en sang han har skrevet til Adler.»

Og det gjorde han. Det var en hjerteskjærende ballade som ikke etterlot ett eneste øye tørt. Selv Dare blunket et par ganger. Nick og Adler danset mens Toby sang om å se den lille jenta si vokse opp, og om hvor stolt han var av kvinnen hun hadde blitt. Det var en klassisk Toby Osborn-sang, men så personlig at Melody nesten ønsket at hun ikke hadde filmet den. Men allikevel ikke nok til å slette den.

«Nå er det på tide med familiedansen», sa DJ-en. ’We Are Family’ av Sister Sledge kom ut av høyttalerne.

«Har du lyst til å sende den før vi danser?» spurte Dare og pekte på telefonen hennes.

«Ikke snakk om. Jeg har lyst til å se dansebevegelsene dine.» Hun tok ham i hånden og dro ham med seg ut på dansegulvet.

Zac smilte til henne, og sammen med Dares andre brødre og Williams-søsknene, danset de alle i en stor sirkel. Det var interessant å se dem alle på samme sted, for hun visste at det var nådeløs konkurranse mellom Williams- og Bisset-familiene.

Hun la også merke til at August og Juliette var i sirkelen sammen med brudeparet og Nicks foreldre. De to mennene så litt utilpasse ut, som om de konkurrerte i hvem som danset best.

«Å, for himmelens skyld. Pappa prøver å utkonkurrere Tad i dans.»

«Og han vinner», sa en slående vakker kvinne som danset med brudgommens familie. «Jeg heter Olivia Williams, forresten. Jeg er Nicks søster. Faren vår har bare typiske pappabevegelser på dansegulvet.»

«Vi burde redde dem», sa Zac.

«Enig», sa Iris.

Brudeparets søsken gikk mot foreldrene sine, og Melody så hvor nøye de var med å fremstå som en stor, fornøyd og blandet gruppe. Men det var ingen tvil om at fedrene ikke var de eneste som prøvde å utkonkurrere hverandre. Barna gjorde det også, noe som fikk henne til å føle seg litt bedre når hun tenkte på motivet hun hadde for å være her.

Han kom fra en familie med stort konkurranseinstinkt, som ikke lot rivalene vinne i noe så trivielt som familiedans engang. Og etter hvert som festen fortsatte, innså hun at Dare var lederen i flokken.

Melody kunne ikke noe for det, hun var tiltrukket av ham. Og jo mer champagne hun drakk, jo mer forsvant alle grunnene til at hun ikke burde komme for nær ham mens hun prøvde å fiske etter informasjon. Det tok ikke lang tid før hun tenkte at den eneste logiske avslutningen på kvelden ville være å ligge med ham.

